
Szociális kapcsolatok feltérképezése gráfalapú adatbányászati módszerekkel

A dolgozatomban egy olyan gépi tanulási algoritmust fogok bemutatni, ami megoldást nyújt a szociális kapcsolatok előrejelzésének problémájára. A megoldás során egy online étteremvéleményező-portál által közzétett adatbázist fogunk felhasználni, melyen az algoritmus segítségével a felhasználóknak barátokat keresünk. Ez az adatbázis a www.yelp.com egy részhalmaza, és minden felhasználóhoz tartalmaz úgynevezett metaadatokat, mint például a felhasználók által írt vélemények, a látogatott éttermek, illetve a barátok listája. Kísérleteink alapján kijelenthető, hogy a szociális kapcsolatok előre megjósolhatók csak a felhasználók szokásainak elemzésével, és ez felhasználható arra, hogy emberi beavatkozás nélkül tudjunk barátokat ajánlani a rendszerben.
A probléma a bináris osztályozás egyik speciális esetét definiálja, melyet pozitív, illetve címkézetlen példákból álló tanításnak nevezünk. A példák felhasználó párokból állnak, melyek egy lehetésges barátságot reprezentálnak. Ha az egyik felhasználó a másiknak a barátja, akkor ez a reláció fennáll. Viszont ha a reláció nem áll fenn, akkor az még nem jelenti azt, hogy ne lennének barátok, így a negatív példányokat nekünk kell megállapítani. A feladat, hogy megállapítsuk azt, hogy a felhasználók által alkotott párokra mekkora a valószínűsége annak, hogy a reláció fennáll.
A felhasználókat több szempontból elemezzük ahhoz, hogy előállítsuk a jellemzőteret. Az első szempont szerint összehasonlítjuk a szöveges véleményeket, mert az a feltevésünk, hogy két hasonló nyelvezetet használó embernél nagyobb a valószínűsége a barátságnak. A második szempont az étteremlágotagási preferenciák megállapítása. Itt a feltevés szerint a hasonló éttermeket látogató emberek nagyobb eséllyel vannak barátságban. A harmadik szempont a szociális háló vizsgálata, amelyet a barátsági relációkból építünk. Ha két felhasználó közel van a gráfban egymáshoz, akkor a feltevés szerint nagyobb esély van arra, hogy a barátság fennáll köztük.
Azért hogy a hasonlóságot számszerűsíteni tudjuk, az adatbázisból gráfot építünk, melyben a csúcsoknak a felhasználók felelnek meg. A gráfokon a PageRank algoritmus egyik módosított változatát használjuk, amely egy kiválasztott pont alapján az összes többi ponthoz egy hasonlósági értéket rendel. Ezek azok az értékek, amikből előállítjuk a jellemzőket, és fel fogunk használni ahhoz, hogy egy Maximum Entrópia alapú bináris osztályozót tanítsunk, mellyel a barátságokhoz valószínűségi értékeket rendelünk.



